text: Jordbæravlere: Først pev de - nu jubler de
  08 juni 2011 kl. 10.20
  Der bliver rekordmange danske jordbær i år.
  De danske frugtavlere forventer at kunne levere 5000 ton jordbær i år, hvilket er 30 procent mere end sidste år.
  - De første jordbær har allerede meldt deres ankomst, og det bliver en kanon sommer med masser af friske bær, siger Laurits Balle, formand for arbejdsudvalget for frugt og bær under Gartneribrugets Afsætningsudvalg.
  Og ikke nok med at der bliver flere bær i år - sæsonen vil vare til november, spår avlerne.
  - Det skyldes nyere dyrkningsmetoder med glas og tunneler, der beskytter jordbærrene og på den måde forlænger sæsonen, siger Laurits Balle.
  Det er ellers blot tre uger siden, flere jordbæravlere meldte om en ødelagt høst på grund af uventet nattefrost i maj.
  Op mod en fjerdedel af årets jordbærhøst er ødelagt, lød bulletinerne. 
  Men med de varme temperaturer i foråret har piben fået en anden lyd.
  - Jordbær er meget fintfølende og kan ikke tåle frost, men avlerne har været forberedt og beskyttet bærrene med halm og fiberdug. Derfor får vi en sæson, hvor vi forventer en meget stor mængde søde jordbær, forklarer Laurits Balle.
  Jordbærsæsonen forventes at toppe i ugerne omkring sankthans den 23.-24. juni
  